KOMMISSIONENS FORORDNING (EF) Nr. 1573/1999

af 19. juli 1999

om gennemførelsesbestemmelser til Rådets forordning (EF) nr. 2201/96 for så vidt angår krav til tørrede figner, der er omfattet af produktionsstøtteordningen

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2201/96 af 28. oktober 1996 om den fælles markedsordning for forarbejdede frugter og grøntsager(1), ændret ved forordning (EF) nr. 2199/97(2), særlig artikel 4, stk. 9, og

ud fra følgende betragtninger:

(1) Der er ved afsnit I i forordning (EF) nr. 2201/96 indført en produktionsstøtteordning for visse produkter forarbejdet på basis af frugter og grøntsager, og der fastsættes i Kommissionens forordning (EF) nr. 504/97 af 19. marts 1997 om gennemførelsesbestemmelser til Rådets forordning (EF) nr. 2201/96 for så vidt angår produktionsstøtteordningen for forarbejdede frugter og grøntsager(3), senest ændret ved forordning (EF) nr. 702/1999(4), almindelige gennemførelsesbestemmelser til ordningen; der bør fastsættes særlige bestemmelser for tørrede figners kendetegn, for at de kan omfattes af produktionsstøtteordningen, uden at gyldigheden af forordning (EF) nr. 504/97 dog derved begrænses;

(2) kvaliteten af tørrede figner før og efter forarbejdning er forskellig; minimumsprisen og produktionsstøtten bør fastsættes for en bestemt produkttype; det er karakteristisk for fællesskabsproduktionen, at der findes to typer tørrede figner, nemlig tørrede figner af små frugter og andre tørrede figner; for hver af de to typer er størrelsen det vigtigste kendetegn, der bestemmer markedsprisen; der må derfor for hver af de to typer fastsættes en minimumspris og støtte for den mest repræsentative størrelsesklasse af tørrede figner til direkte forbrug, og prisen og støtten for de øvrige størrelser må udledes af denne pris og støtte;

(3) de minimumskvalitetskrav, der omhandles i artikel 4, stk. 4, stk. 4, litra b), i forordning (EF) nr. 2201/96, har til formål at hindre fremstilling af produkter, som der ikke er efterspørgsel efter, og produkter, der giver anledning til markedsfordrejninger, og disse krav skal derfor baseres på traditionelle og pålidelige fremstillingsmetoder; med henblik på overholdelsen af disse bestemmelser skal der fastlægges minimumskvaliteskendetegn, som dels ikke forarbejdede tørrede figner, som opkøbes af forarbejdningsvirksomheder, og dels støtteberettigede tørrede figner skal overholde;

(4) der bør med henblik på ensartet anvendelse fastsættes nærmere bestemmelser for kontrollen med overholdelsen af kendetegnene for tørrede figner før og efter forarbejdning;

(5) visse af de krav, der stilles i denne forordning, kræver en dybtgående tilpasning af produktions- og forarbejdningssektoren; derfor må de pågældende krav indføres gradvis i løbet af de fem produktionsår, der følger efter forordningens ikrafttrædelse;

(6) de særlige bestemmelser for tørrede figner, der omhandles i artikel 1 og 2 i Kommissionens forordning (EØF) nr. 1709/84 af 19. juni 1984 om de minimumspriser, der skal betales til producenterne, og om størrelsen af produktionsstøtten for visse forarbejdede frugter og grønsager, for hvilke der kan ydes produktionsstøtte(5), senest ændret ved forordning (EØF) nr. 1591/98(6), genfindes i denne forordning, hvor de er tilpasset udviklingen i lovgivningen og den tekniske og økonomiske udvikling; artikel 1 og 2 samt bilag I, II og III i nævnte forordning bør derfor ophæves;

(7) de i denne forordning fastsatte foranstaltninger er i overensstemmelse med udtalelse fra Forvaltningskomiteen for Forarbejdede Frugter og Grøntsager -

UDSTEDT FØLGENDE FORORDNING:

Artikel 1

1. Som betingelse for, at minimumsprisen kan betales til producenten, skal de uforarbejdede tørrede figner opfylde kravene i bilag II.

2. Som betingelse for udbetaling af støtten skal de tørrede figner og figenmassen opfylde kravene i bilag III.

3. Den minimumspris, der skal betales til producenten for uforarbejdede tørrede figner, og produktionsstøtten for tørrede figner, fastsættes for de produkter, der opfylder kravene i henholdsvis bilag II og III, og hører til den størrelsesklasse, som har 75 til 105 frugter pr. kg for små frugter og 65 til 85 for de øvrige størrelsesklasser. For de øvrige tørrede figner multipliceres minimumsprisen og støtten med en af de koefficienter, der er fastsat i bilag I.

Artikel 2

1. Kontrollen af uforarbejdede tørrede figners kendetegn og størrelse foretages på grundlag af prøver, som forarbejdningsvirksomheden har udtaget efter aftale med producenten, og som er repræsentative for hele partiet. Prøverne undersøges af forarbejdningsvirksomheden og producenten i begge parters nærværelse, og resultatet registreres. I denne forbindelse forstås ved "parti" samtlige produkter, som af en og samme producent eller producentorganisation leveres til forarbejdningsvirksomheden.

2. For hvert parti solgte tørrede figner kontrollerer forarbejdningsvirksomheden ved strikprøver, at størrelseskraverne og betingelserne for udbetaling af støtte er opfyldt. Resultatet af kontrollen registreres. Nettovægten af hver prøve, der kontrolleres, er på mindst 1 kg.

3. Medlemsstaterne kan vedtage nationale bestemmelser om tolerancer, navnlig hvad angår minimumsprocentdel, kontrol og anvendelsesformål.

Artikel 3

Artikel 1 og 2 samt bilag I, II og III i forordning (EØF) nr. 1709/84 ophæves.

Artikel 4

Denne forordning træder i kraft på syvendedagen efter offentiggørelsen i De Europæiske Fællesskabers Tidende.

Den anvendes fra produktionsåret 1999/2000.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 19. juli 1999.

På Kommissionens vegne

Franz FISCHLER

Medlem af Kommissionen

(1) EFT L 297 af 21.11.1996, s. 29.

(2) EFT L 303 af 6.11.1997, s. 1.

(3) EFT L 78 af 20.3.1997, s. 14.

(4) EFT L 89 af 1.4.1999, s. 26.

(5) EFT L 162 af 20.6.1984, s. 8.

(6) EFT L 208 af 24.7.1998, s. 14.

BILAG I

KOEFFICIENTER, DER ANVENDES PÅ MINIMUMSPRISEN OG PÅ PRODUCENTSTØTTEN

>TABELPOSITION>

BILAG II

KRAV TIL UFORARBEJDEDE TØRREDE FIGNER

1) Definition

Uforarbejdede tørrede figner skal stamme fra modne fruger af sorter af arten Ficus carica domestica L. og være naturligt tørrede

2) Mindstekrav og tolerancer

Uforarbejdede tørrede figner skal:

- have et vandindhold på højst 24 %

- have en mindstestørrelse på 136 frugter/kg for små frugter(1) og 116 frugter pr. kg for de andre sorter

- have tynd skal og frugtkød af honningagtig konsistens

- have nogenlunde ensartet farve

- være rene og praktisk taget fri for fremmedlegemer.

I hvert parti tillades følgende tolerancer(2):

- 30 % efter antal eller vægt af tørrede figner med indre eller ydre beskadigelser uanset grunden, og heraf højst 18 % figner, der er beskadiget af insekter

- 3 % efter antal eller vægt af tørrede figner, der er uegnet til forarbejdning.

(1) Cuello de Dama, Pajarito, Granito, Preto de Torres, Pingo de mel eller Moscatel, Cachopeira, Cotio, Branco do Douro, Rei branco, Rei preto, Cordoví, Blancos, De la Casta, Verdejos.

(2) Indtil afslutningen af produktionsåret 2003/04 er tolerancerne følgende:

- 40 % i produktionsårene 1999/2000 og 2000/01 og 35 % i de følgende produktionsår efter antal eller vægt af tørrede figner med indre eller ydre beskadigelser uanset grunden, og heraf højst 25 % for produktionsårene 1999/2000 og 2000/01 og 20 % for de følgende produktionsår af figner, der er beskadiget af insekter

- 10 % i produktionsårene 1999/2000 og 2000/01 og 6 % i de følgende produktionsår efter antal eller vægt af tørrede figner, der er uegnet til forarbejdning.

BILAG III

A) KRAV TIL TØRREDE FIGNER

1. Definition

De tørrede figner skal stamme fra modne frugter af sorter af arten Ficus carica domestica L. og være naturligt tørrede.

2. Mindstekrav og tolerancer

Tørrede figner skal:

- have et vandindhold på højst 24 %.

- have en mindstestørrelse på 136 frugter/kg for små frugter(1) og 116 frugter pr. kg for de andre sorter

- have tynd skal og frugtkød af honningagtig konsistens

- have ensartet farve

- være rene og fri for fremmedlegemer.

I hvert parti tillades følgende tolerancer:

- 25 % efter antal eller vægt af tørrede figner med indre eller ydre beskadigelser uanset grunden, og heraf højst 15 % figner, der er beskadiget af insekter.

B) KRAV TIL FIGENMASSE

Definition og mindstekrav

Figenmasse fremstilles af uforarbejdede tørrede figner, der opfylder kravene i bilag II, bortset fra kravet om mindstestørrelse.

Uforarbejdede tørrede figner, som anvendes ved frenstilling af figenmasse, skal være vasket i varmt vand og have gennemgået varmlufttørring, så vandindholdet nedbringes til højst 24 %.

(1) Cuello de Dama, Pajarito, Granito, Preto de Torres, Pingo de mel eller Moscatel, Cachopeira, Cotio, Branco do Douro, Rei branco, Rei preto, Cordoví, Blancos, De la Casta, Verdejos.